Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно производството и предлагането на пазара на растителен репродуктивен материал (законодателство в областта на растителния репродуктивен материал) /* COM/2013/0262 final - 2013/0137 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Растителният репродуктивен материал е основен фактор за производителността, разнообразието, здравето и качеството в сферата на селското стопанство, градинарството, производството на храни и фуражи и околната среда. Горите покриват голяма площ от територията на Съюза и имат многобройни социални, икономически, екологични и културни функции. В основата на действащото законодателство на ЕС относно предлагането на пазара на растителен репродуктивен материал са два главни стълба, а именно регистрацията на сортовете/материала и сертификацията на отделните партиди растителен репродуктивен материал от растителни видове, както са определени в директивите („включени в списък видове в ЕС“). С проектопредложението се консолидира и актуализира законодателството относно търговията с растителен репродуктивен материал, като се отменят и заменят следните 12 директиви: Директива 66/401/ЕИО на Съвета относно търговията със семена от фуражни култури, Директива 66/402/ЕИО на Съвета относно търговията със семена от зърнени култури, Директива 2002/53/ЕО на Съвета относно общия каталог на сортовете от земеделски растителни видове, Директива 2002/54/ЕИО на Съвета относно търговията със семена от цвекло, Директива 2002/55/ЕИО на Съвета относно търговията със семена от зеленчукови култури, Директива 2002/56/ЕО на Съвета относно търговията с посадъчен материал от картофи, Директива 2002/57/ЕО на Съвета относно търговията със семена от маслодайни и влакнодайни култури, Директива 68/193/ЕИО на Съвета относно търговията с материал за вегетативно размножаване на лози, Директива 98/56/ЕО на Съвета относно търговията с посадъчен материал на декоративни растения, Директива 92/33/ЕИО на Съвета относно търговията със зеленчуков размножителен и посадъчен материал, различен от семена, Директива 2008/90/ЕО на Съвета от относно предлагането на пазара на посадъчен материал от овощни растения и на овощни растения, предназначени за производство на плодове и Директива 1999/105/ЕО на Съвета от 22 декември 1999 г. относно търговията с горски репродуктивен материал. Повечето от директивите на Съвета относно предлагането на пазара на растителен репродуктивен материал са приети в периода 1966 — 1971 г., а някои директиви са от по-късен период. Старите директиви са многократно и съществено изменяни, което поражда необходимост от яснота и прозрачност. В резултат на това развитие в миналото директивите се различават твърде много, както с оглед на техническия контекст, залегнал в основата им, така и с оглед на възприетия в тях подход, вариращ от официален контрол на продуктите до официален надзор на процесите. По-специално контролът на продуктите поражда твърде много задължения за компетентните органи. Освен това е вероятно сложността и фрагментираността на съществуващото законодателство да превърнат в трайна тенденция случаите на несигурност и различия в прилагането му, наблюдавани в различните държави членки. Това води до неравнопоставени условия на конкуренция за професионалните оператори на единния пазар. Необходимо е да се хармонизира прилагането на законодателството, да се намалят разходите и административната тежест и да се окаже подкрепа за новаторството. Важно е също така да осъществи адаптиране към техническия напредък в селекцията на растенията и към бързото развитие на европейския и световния пазар на растителен репродуктивен материал. С оглед на всички тези потребности актуализирането и модернизирането на законодателната уредба е наложително. Целта за in-situ съхранение на биологичното разнообразие в селското стопанство следва да бъде ясно подчертана. Освен това липсата на достатъчно хоризонтална координация с останалите законодателни актове, политики и стратегии на ЕС се явява пречка за тяхното по-ефикасно изпълнение. През изминалите години селскостопанската политика на ЕС започна да се разглежда като фактор от стратегическо значение във връзка с продоволствената сигурност и безопасността на храните, хранителната стойност на храните, околната среда, биологичното разнообразие и изменението на климата. „Устойчивото интензифициране“ и екологосъобразното отглеждане на предназначени за храна култури, при които се постига увеличение на добивите, без това до води до неблагоприятни екологични последици и обработване на повече земи, се превърнаха в основно предизвикателство. Законодателството в областта на растителния репродуктивен материал е от определящо значение за постигането на така поставената цел. В стратегията на ЕС за горите се подчертава значимостта на многофункционалната роля на горите и на тяхното устойчиво управление. Необходимо е да се постигне съгласуваност и полезно взаимодействие със законодателството в областта на здравето на растенията, що се отнася до растителноздравните проверки като част от процеса на сертификация на растителния репродуктивен материал, и интегриране на общите принципи във връзка с официалния контрол, залегнали в Регламент (ЕО) № 882/2004 относно официалния контрол. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Оценката на въздействието на настоящото предложение се основава на резултатите от прегледа на законодателството на ЕС в областта на търговията със семена и растителен размножителен материал (сега „растителен репродуктивен материал“), осъществен през 2007 — 2008 г. от Консорциума за оценка на хранителната верига (Food Chain Evaluation Consortium — FCEC) въз основа на проучване на регистрацията на сортове растения, проведено от същия консорциум през първото полугодие на 2010 г. Тя се основава също така на широкообхватно допитване до всички заинтересовани страни, по-специално до компетентните органи в държавите членки, представители на частния сектор на равнището на ЕС и на национално равнище, съответните международни органи по стандартизация, неправителствени организации и Службата на Общността за сортовете растения (CPVO). В периода 2009 — 2011 г. бяха проведени редица заседания на хоризонталната работна група на Комисията. През май 2011 г. четири експертни групи, създадени по време на унгарското председателство, работиха по конкретни теми. Освен това Комисията многократно се консултира с работната група „Семена и размножителен материал“ на Консултативната група по хранителната верига и здравето на животните и растенията в периода 2009 — 2011 г. На 18 март 2009 г. бе организирана открита конференция „Ensuring Seed Availability in the 21st Century“ („Гарантиране наличието на семена през ХХІ век“), за да се представят и обсъдят резултатите от оценката с различните заинтересовани страни. И не на последно място, от 19 април до 30 май 2011 г. бе проведено онлайн допитване до заинтересованите страни чрез въпросник за „интерактивно създаване на политики“ (Interactive Policy Making — IPM), за да се получат коментари по документа „Варианти и анализ“. Получени бяха 257 отговора от много широк кръг от групи заинтересовани страни. Основната цел на консултациите бе да се потърсят мнения относно разпоредбите и прилагането на съществуващото законодателство и относно необходимостта от промяна. Като цяло заинтересованите страни изразиха задоволство от заложените в съществуващите директиви принципи, но подкрепиха намерението на Комисията да преразгледа законодателството. Възможности за усъвършенстване бяха набелязани по-специално във връзка с опростяването на правните разпоредби, намаляването на разходите и повишаването на ефикасността, въвеждането на повече гъвкавост за професионалните оператори, повишаването на степента на хармонизиране между държавите членки, определянето на ролята на пазарите с нищожен дял и новопоявяващите се пазари и съхранението на биологичното разнообразие в селското стопанство и на растителните генетични ресурси. Мнозинството от заинтересованите страни категорично подкрепиха запазването на общите принципи на действащото законодателство, особено на процедурите за регистрация на сортовете и сертификацията на партидите семена преди пускането им на пазара. Освен това заинтересованите страни поискаха съществуващият подход в законодателството на ЕС в областта на горския репродуктивен материал да се запази. В рамките на оценката на въздействието бяха набелязани следните основни направления за промяна на системата с цел тя да отговаря на променящите се обстоятелства в икономиката, околната среда, обществото и науката: i) опростяване на основните правни актове (от 12 директиви на един регламент); ii) покриване на разходите и подобряване на ефективността и ефикасността на системата; и iii) постигане на хоризонтална координация с по-нови, вече приети политики на ЕС. Разгледани бяха редица начини — засилена гъвкавост, дерегулиране или централизиране — чрез които да се повиши ефикасността на системата, като се запазят гаранциите за високо качество на растителния репродуктивен материал и за конкурентоспособност и се посрещат новите предизвикателства, като биологичното разнообразие. Въз основа на тези 3 направления бяха набелязани 5 варианта на политика, като опростяването на правните разпоредби и покриването на разходите бяха включени във всички тях. В различните варианти задълбочено бяха разгледани въпросите, свързани с МСП и микропредприятията, с цел по-специално да се гарантира достъп на тези предприятия до обществените услуги във връзка с изпълнението на определени задачи, които те самите не могат да осъществят, и да се подкрепи и развие допълнително тяхната гъвкавост, за да се улесни достъпът им до пазара на растителен репродуктивен материал. Специално внимание бе отделено на компромиса между прехвърляне на оперативната работа и запазване качеството на растителния репродуктивен материал. В оценката на въздействието бе достигнато до заключение, че не съществува един-единствен вариант, при който напълно да се постигат заложените в преразглеждането цели по ефикасен, ефективен и съгласуван начин; поради това и с оглед на мненията на заинтересованите страни бе предложено да се предпочете вариант с комбиниране на отделни елементи от варианти 2, 4 и 5. По този начин предложението създава среда, осигуряваща правна сигурност за професионалните оператори и потребителите, гарантираща високо качество на растителния репродуктивен материал и обезпечаваща конкурентно предимство на вътрешния и световния пазар. Целта на това комбиниране е да се постигне баланс между, от една страна, гъвкавостта за професионалните оператори (варианти 2 и 4) и биологичното разнообразие (вариант 4), и от друга страна, необходимата строгост на изискванията във връзка със здравното състояние и качеството (елементи от варианти 2 и 5), за да се осигури справедливо функциониране на пазара и да се запазят качеството и здравното състояние на растителния репродуктивен материал. Добавени са и елементи, с които за маловажни култури или култури със специално предназначение се дава възможност за достъп при ниски разходи до специфични или малки пазарни сегменти, но това е съчетано с минимални задължения, гарантиращи проследимостта, здравето и информираността на потребителите, като по този начин се създават равнопоставени условия за всички професионални оператори. 3. ПРАВНИ ЕЛЕМЕНТИ НА ПРЕДЛОЖЕНИЕТО Целта на предложението е съществуващите 12 директиви да се заменят с предложения един-единствен регламент. 3.1. Част І - Общи разпоредби В обхвата на предложения регламент попадат всички видове растителен репродуктивен материал. Най-голямата част обаче е посветена на видовете, уредени понастоящем с 12-те директиви (т.нар. „включени в списък видове“). При все това, за да се изяснят и хармонизират съществуващите в държавите членки подходи по отношение на други видове, т.е. растителни видове, които не са включени в списък и поради това не попадат в обхвата на действащите понастоящем директиви, и за тези видове ще бъдат определени някои най-общи правила (вж. част ІІІ, дял ІІІ). С цел да бъдат взети предвид потребностите на производителите и изискванията за гъвкавост и пропорционалност, регламентът няма да се прилага за растителен репродуктивен материал, предназначен за изпитвания и научни цели, както и за материал, предназначен за селекционна дейност. Той следва също да не се прилага за материал, предназначен за или поддържан в генни банки, организации и мрежи за съхранение на генетични ресурси ex-situ и in-situ или в естествената им среда във ферми или домашни градини, съгласно национални стратегии за съхранението на генетични ресурси. Освен това от обхвата на регламента е изключен растителният репродуктивен материал, обменян в натура между две лица, които не са професионални оператори. По отношение на определенията основната промяна е въвеждането на общ термин, който да обхваща растителния репродуктивен материал като цяло, независимо дали е под формата на семена и на друг вид растителен размножителен материал. Съгласно определението растителен репродуктивен материал означава растения или части от растение, годни и предназначени за производство или възпроизводство на цели растения. Това включва и младите растения. За всички тези видове растителен репродуктивен материал се прилагат общи принципи за тяхното производство с оглед предлагане на пазара и за предлагането им на пазара. 3.2. Част II – Професионални оператори Тъй като по смисъла на настоящия регламент понятието за оператор не включва частните лица, се използва терминът „професионален оператор“. Професионалните оператори са обхванати в единно определение и се вписват в регистър, за да се улеснят дейностите по контрол. Този регистър се комбинира с регистъра, създаден по силата на [заглавието на новия регламент относно здравето на растенията]. За професионалните оператори ще бъдат въведени основни задължения във връзка с идентификацията на растителния репродуктивен материал, който произвеждат или предлагат на пазара, воденето на документация, улесняването на контрола и сортоподдържането на материала. Проследимостта на растителния репродуктивен материал се осигурява чрез въведеното за професионалните оператори задължение да разполагат с информация за етапите, които са непосредствено преди и след извършваните от тях търговски дейности. 3.3. Част ІІІ — Растителен репродуктивен материал, различен от горски репродуктивен материал Дял I — Общи разпоредби Установени са определенията за сорт и сортоподдържане, за сорт с официално описание или сорт с официално признато описание, за клон, както и за различните категории при търговия. Дял ІІ — Производство и предлагане на пазара на видове, включени в списък По принцип ще се запази основният подход за регистрация на сортовете/материала и за сертификация/инспекции на партидите преди предлагането им на пазара. За професионалните оператори обаче ще се осигури повече гъвкавост, така че да могат да решават те сами да извършват сортоизпитването, необходимо за регистрация на сортовете, или инспекциите, вземането на проби и анализите на растителния репродуктивен материал, необходими за сертификация, под официалния надзор на компетентните органи. В допълнение ще се приемат вторични актове за определяне на специфични изисквания за производството и предлагането на пазара на конкретни видове и на техните категории (предбазов, базов, сертифициран и стандартен материал). Това е важно, за да се създаде по-голяма гъвкавост за внасяне на изменения, дължащи се на промените в научно-техническите познания, при същевременно спазване на принципите за пропорционалност и устойчивост в регулаторния подход. Изискванията във връзка с предлагането на пазара на растителен репродуктивен материал може да се обобщят, както следва: – да принадлежи към сорт или клон, регистриран в съответствие с разпоредбите на настоящия регламент, – да отговаря на специалните изисквания, приети за съответната търгувана категория по родове и видове, – да носи официален етикет за предбазов, базов или сертифициран материал или етикет на оператора за стандартен материал, – да отговаря на изискванията във връзка със заготовката, – да отговаря на изискванията във връзка със сертификацията и идентификацията. Задължението за регистрация на сортовете следва да не се прилага за подложки, които не отговарят на условията за сорт. Освен това, с цел да се въведе гъвкавост предвид бъдещото развитие на научно-техническите познания, изискването материалът да принадлежи към регистриран сорт може при определени условия да не се прилага за хетерогенен материал, който не отговаря на определението за сорт. Освен това се въвежда специфична дерогация за растителен репродуктивен материал с нищожен пазарен дял. За определени родове и видове растителен репродуктивен материал, включени в списък в действащите понастоящем директиви, следва да продължат да се прилагат завишени изисквания във връзка с тяхното производство и предлагане на пазара (включени в списък видове). Необходимо е обаче да се установят критерии за определянето на тези растителни видове. В списъка следва да се включват родове или видове растения, които заемат значителна производствена площ и имат значителна производствена стойност, произвеждани са и са предлагани на пазара от значителен брой професионални оператори или съдържат субстанции, за които се изисква прилагането на специални правила с оглед на защитата на здравето на хората и животните и опазването на околната среда. Растителният репродуктивен материал следва да се произвежда и предлага на пазара само в категориите предбазов, базов, сертифициран или стандартен материал, за да се гарантират прозрачността и възможността ползвателите да правят информиран избор. Необходимо е да се установят подробни критерии за решаване кои родове и растителни видове да не се предлагат на пазара като стандартен материал, за да се гарантира по-високо ниво на качеството и здравното състояние, идентичността и проследимостта на растителния репродуктивен материал, както и продоволствената сигурност във връзка с храните и фуражите. Следва да се приемат специални изисквания за всяка от тези категории за отделните родове и видове. Ще продължат да се прилагат изискванията във връзка с идентичността, с чистотата и със здравното състояние и другите свързани с качеството изисквания, изискванията във връзка с етикетирането, с партидите (включително малките опаковки), с изпитванията за последващ контрол на сертификацията, със сравнителните изпитвания и опити и със смесите. Дерогации Съществуващите постоянни дерогации за предлагане на пазара в ограничен мащаб на все още нерегистрирани сортове с цел изпитване във ферми и на материал, който не е окончателно сертифициран, както и оправомощаването за приемане на по-строги национални изисквания следва да се запазят. Това следва да се отнася и за важните временни дерогации във връзка със спешни мерки, временни затруднения при снабдяване и временни експерименти. Дерогация за растителен репродуктивен материал с нищожен пазарен дял В допълнение следва да се установят пропорционални и устойчиви правила за дейности от малък мащаб във връзка с растителен репродуктивен материал, който е адаптиран към местните условия и предлаган на пазара в малки количества. Такива сортове следва да са освободени от изискванията във връзка с регистрацията и предлагането на пазара. За този материал е въведено определение „растителен репродуктивен материал с нищожен пазарен дял“. Освобождаването следва да се отнася напр. за селскостопанските производители селекционери или градинарите селекционери, независимо дали са професионални оператори или не. При все това следва да се установят някои основни правила относно етикетирането и проследимостта на материала. С цел да не се допуска злоупотреба с освобождаването, материалът следва да се предлага на пазара само в опаковки с определен размер. Внос и износ Системата за еквивалентност по отношение на ЕС се запазва като основно условие за внос от трети държави. Износът обаче е включен в обхвата на регламента и следва да се осъществява при спазване на законодателството, стандартите, кодекса на добрата практика или всякаква друга правна или административна процедура, въведена в третата държава вносителка. При сключено дву- или многостранно споразумение между Съюза и третата държава, износът от Съюза осъществява в съответствие със споразумението. При липса на такова споразумение се прилага споразумение, договорено между професионалните оператори. Дял ІІІ — Производство и предлагане на пазара на растителен репродуктивен материал, принадлежащ към родове или видове, които не са включени в списък За растителния репродуктивен материал, непринадлежащ към включени в списък родове и видове, също се прилагат няколко основни изисквания във връзка с неговия здравен статус, съответствието с предназначението, правилното позоваване на сортове, ако е приложимо, и идентификацията на съответния материал и вноса. Дял ІV — Вписване на сортове в национални регистри на сортовете и в регистъра на сортовете растения в Съюза Регистри на сортовете За да бъдат предлагани на пазара на цялата територия на Съюза, сортовете следва да са вписани в национален регистър или в регистъра на Съюза чрез процедура за директно подаване на заявка до CVPO. CPVO ще съхранява актуализираната информация за всички сортове растения, които може да бъдат предлагани на пазара в Съюза, включително за сортовете, регистрирани в националните регистри (база данни за сортовете растения в Съюза). За нови подобрени сортове ще се запази основното изискване за РХС (различимост, хомогенност и стабилност). При сортоизпитването за хомогенност следва да се вземат предвид сортотипът и видът размножаване. Освен това чрез вторичен акт може да се решава за кои растителни видове може да се определят допълнителни изисквания във връзка с биологичните и стопанските качества (БСК). Държавите членки приемат по-подробни критерии за сортоизпитване за БСК на тези растителни видове по отношение на техния добив, качествените им признаци, издръжливост и пригодност за отглеждане в рамките на системи за производство, характеризиращи се с ниско равнище на използваните ресурси, включително за биологично селскостопанско производство. Следователно, с оглед на изискваните за биологично селскостопанско производство специфични характеристики, конкретните потребности следва надлежно да се отчитат в методологията и изискванията, определяни във връзка със сортоизпитването. Ще бъдат установени правила за устойчиви биологични и стопански качества и те ще бъдат хармонизирани в рамките на ЕС чрез приемането на специфични изисквания във връзка с устойчивостта по отношение на определени вредители, занижена необходимост от ресурси, намалено съдържание на нежелани субстанции или повишена адаптация към различна агроклиматична среда. Това е важен инструмент за насочване на селекционния процес към търсенето на повече устойчивост. В случай че на даден сорт е предоставена правна закрила на Съюза на сортовете растения съгласно Регламент (ЕО) № 2100/94 или съгласно национални разпоредби, този сорт следва да се счита за различим, хомогенен и стабилен и имащ подходящо наименование за целите на регистрацията на сортовете съгласно настоящия регламент. Запазва се основният принцип за използване на едно-единствено наименование за даден сорт на цялата територия на Съюза. В някои специфични случаи ще се допуска използването на синоними. Благодарение на своите правомощия CPVO има много добър общ поглед върху приложимите в целия Съюз наименования на сортовете. Поради това, както и с цел да се осигури съгласуваност при даването на наименования на цялата територия на Съюза, компетентните органи следва да провеждат консултации със CPVO за проверка на наименованието преди вписването на съответния сорт в национален регистър на сортовете. С регламента се определят подробни изисквания във връзка с процедурата по регистрация на сорт, начина на подаване на заявки и тяхното съдържание, проверката на заявките за спазване на формалните изисквания и техническото сортоизпитване, докладите от сортоизпитване, решението във връзка с регистрацията, срока на валидност на регистрацията и на подновяването ѝ, отмяната/заличаването на регистрация и сортоподдържането. С цел прилагане на съгласуван подход същите правила ще се прилагат и при директно подаване в CPVO на заявки за вписване на сортове в регистъра на сортовете растения в Съюза. Специални разпоредби са установени за вписването в регистъра на сортовете растения в Съюза и за възможността за обжалване от страна на заявителя на решение на CPVO. Такива разпоредби не са установени за вписването в националните регистри на сортовете, тъй като те са част от националните административни процедури. С цел да се гарантира качество и хармонизиран подход в рамките на процеса по регистрация на сортове в Съюза ще се въведе ново задължение всеки национален сортоизпитващ център да бъде одитиран от CPVO. Сортоизпитващите центрове на професионалните оператори ще се одитират и одобряват от националните компетентни органи. При директно подаване на заявка до CPVO тази служба ще одитира и одобрява сортоизпитващи центрове, които използва при сортоизпитване. Компетентните органи и CPVO следва да начисляват такси за обработката на заявките, за проверката им за спазване на формалните изисквания и за техническите сортоизпитвания, включително за одитите, за проверката на наименованието на сорта, както и за сортоподдържането, за всяка година от валидността на регистрация. Поради това с настоящия регламент следва да установят хармонизирани правила за тези такси. Прилага се общият принцип за покриване на разходите. Микропредприятията обаче може да се освобождават от таксите, за да се реализира поетият от Комисията ангажимент да намали тежестта върху микропредприятия в светлината на нейната нова политика за минимизиране на регулаторната тежест за МСП и адаптиране на законодателството на ЕС спрямо нуждите на микропредприятията. Освен това таксите за регистрация на сортове с официално признато описание и на хетерогенен материал се намаляват, така че да не представляват пречка за регистрацията на съответния сорт или материал. Стари традиционни сортове За старите сортове, като сортовете за съхранение (включително местни сортове) или т.нар. сортове за отглеждане от любители, следва да се запази прилагането на по-малко строги изисквания с оглед на съхранението и използването на тези сортове в естествената им среда във ферми или домашни градини им, както понастоящем това е уредено с Директива 2008/62/ЕО и Директива 2009/145/ЕО. Сортовете обаче ще продължат да се регистрират въз основа на „официално признато описание“, което ще бъде признавано — но не и изготвяно — от компетентните органи. За такова описание вече няма да е задължително сортоизпитването за РХС. В официално признатото описание за растенията или частите от растения само се посочват специфичните признаци, които са представителни за съответния сорт и позволяват неговото идентифициране, вкл. района на произход. Това описание може да се основава на старо официално описание на сорта — описание, изготвено в миналото напр. от научен академичен орган или организация. Точността на съдържанието му може да е потвърдена от предходни официални инспекции, неофициални сортоизпитвания или знания, придобити въз основа на практическия опит при отглеждане, размножаване и използване. Съществуващите понастоящем количествени ограничения се премахват. Ползвателите се информират за вида на материала чрез етикет с обозначение, че този сорт е идентифициран въз основа на официално признато описание и на района на произход. Растителният репродуктивен материал, принадлежащ към тези сортове, следва да се предлага на пазара само като стандартен материал. 3.4. Част ІV — Производство и предлагане на пазара на горски репродуктивен материал В законодателството на ЕС е възприет специфичен подход, вкл. специфична терминология, по отношение на горския репродуктивен материал. Поради това на разпоредбите в тази област е посветена отделна част, в която е запазен досегашният основен подход. Изискванията по отношение на горския репродуктивен материал са свързани с одобряването на базовите източници, вписването в национален регистър и в списък на Съюза, издаването на основен сертификат, уреждането на въпросите относно категориите при търговия, партидите, етикетирането и опаковането и определянето на условията, при които при внос се приема, че е налице еквивалентност по отношение на ЕС. Необходимо е също така да се установят правила за дерогация, както следва: оправомощаване за приемане на по-строги национални изисквания, забрана за предлагането на пазара на определен горски репродуктивен материал за крайни ползватели, правила във връзка с временни затруднения при снабдяване и правила с оглед на временни експерименти. 3.5. Глава V — Процедурни разпоредби Установени са правилата във връзка с делегираните актове и процедурата на комитет. 3.6. Част VI — Заключителни разпоредби В Регламент (ЕО) № 2100/94 относно правната закрила на Общността на сортовете растения се внасят изменения във връзка с наименованието и ролята на CPVO. В съответствие с препоръките на междуинституционалната работна група на ЕС наименованието на службата се променя на „Европейска агенция за сортовете растения“ (ЕАСР). Правомощията на CPVO се разширяват, така че да обхванат и регистрацията на сортове, по-специално управлението на регистъра на сортовете растения в Съюза и регистрацията на сортове растения чрез процедурата за директно подаване на заявки до CPVO. Освен това на CPVO се възлагат редица задачи в рамките на нейните нови правомощия: да изготвя препоръки относно сортовите наименования, да извършва одит на центровете за техническо сортоизпитване, да предоставя съвети, обучение и техническа помощ. Установени са необходимите правила за налагане на санкции. 3.7. Част VІІ — Компетентност на Съюза, субсидиарност и правна форма Законодателната уредба в областта на растителния репродуктивен материал е приета на основание на член 43 от Договора за функционирането на Европейския съюз (ДФЕС), уреждащ прилагането на Общата селскостопанска политика (ОСП). Целите на тази политика са да се повиши производителността в селското стопанство, да се осигури справедлив жизнен стандарт за селскостопанската общност, да се стабилизират пазарите, да се гарантира снабдяването и да се осигури продуктите да достигат потребителите на приемливи цени. Изискванията по отношение на устойчивостта на селското стопанство бяха интегрирани в ОСП при последователните ѝ изменения. С Договора от Лисабон селското стопанство се определя като област на споделена компетентност между ЕС и държавите членки. Очевидно е обаче, че до много голяма степен всичките сфери на селскостопанска дейност, както и подпомагащите дейности нагоре и надолу по веригата, са уредени на равнището на ЕС. В този смисъл законодателството е преди всичко в сферата на дейност на институциите на Европейския съюз. Предложението е изготвено във формата на регламент на Европейския парламент и на Съвета. Други средства не биха били подходящи, тъй като целите на мярката могат да бъдат постигнати най-ефикасно чрез изцяло хармонизирани изисквания в целия Съюз, осигуряващи свободно движение на растителния репродуктивен материал. 4. ОТРАЖЕНИЕ ВЪРХУ БЮДЖЕТА Финансовите бюджетни кредити за изпълнението на регламента до 31 декември 2020 г. са описани в Регламента за установяване на разпоредби за управлението на разходите във връзка с хранителната верига, здравеопазването на животните и хуманното отношение към тях и във връзка със здравето на растенията и растителния репродуктивен материал. 5. НЕЗАДЪЛЖИТЕЛНИ ЕЛЕМЕНТИ 2013/0137 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно производството и предлагането на пазара на растителен репродуктивен материал (законодателство в областта на растителния репродуктивен материал) (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 43, параграф 2 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет, като взеха предвид становището на Комитета на регионите, в съответствие с обикновената законодателна процедура[1], като имат предвид, че: (1) С посочените по-долу директиви се определят правилата относно производството и търговията със семена и размножителен материал от селскостопански култури, зеленчуци, лози, овощни растения, горски репродуктивен материал и декоративни растения: a) Директива 66/401/ЕИО на Съвета от 14 юни 1966 г. относно търговията със семена от фуражни култури[2]; б) Директива 66/402/ЕИО на Съвета от 14 юни 1966 г. относно търговията със семена от зърнени култури[3]; в) Директива 68/193/ЕИО на Съвета oт 9 април 1968 г. относно търговията с материал за вегетативно размножаване на лози[4]; г) Директива 98/56/ЕО на Съвета от 20 юли 1998 г. относно търговията с посадъчен материал на декоративни растения[5]; д) Директива 1999/105/ЕО на Съвета от 22 декември 1999 г. относно търговията с горски репродуктивен материал[6]; е) Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове[7]; ж) Директива 2002/54/ЕИО на Съвета от 13 юни 2002 г. относно търговията със семена от цвекло[8]; з) Директива 2002/55/ЕИО на Съвета от 13 юни 2002 г. относно търговията със семена от зеленчукови култури[9]; и) Директива 2002/56/ЕО на Съвета от 13 юни 2002 г. относно търговията с посадъчен материал от картофи[10]; й) Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури[11]; к) Директива 2008/72/ЕО на Съвета от 15 юли 2008 г. относно търговията със зеленчуков размножителен и посадъчен материал, различен от семена[12]; л) Директива 2008/90/ЕО на Съвета от 29 септември 2008 г. относно предлагането на пазара на посадъчен материал от овощни растения и на овощни растения, предназначени за производство на плодове[13]. (2) Основната цел, заложена в горепосочените директиви, е постигането на устойчиво производство в областта на селското стопанство, градинарството и лесовъдството. За да се осигури производителност, от изключително голямо значение за селското стопанство, градинарството, продоволствената сигурност в областта на храните и фуражите и икономиката като цяло са здравето, качеството и разнообразието на растителния репродуктивен материал. Освен това за да се гарантира устойчивост, законодателството следва да е съобразено с необходимостта да се отговори на очакванията на потребителите, да се осигури приспособимостта на производството към разнообразните селскостопански, градинарски и екологични условия, да се посрещнат произтичащите от изменението на климата предизвикателства и да се насърчи опазването на биологично разнообразие в селското стопанство. (3) Промените в областта на селското стопанство, градинарството, лесовъдството, селекцията на растенията и предлагането на пазара на растителен репродуктивен материал показаха, че е необходимо опростяване на законодателството и допълнителното му приспособяване към тенденциите на развитие в сектора. Поради това горепосочените директиви следва да бъдат заменени с един-единствен регламент относно производството с оглед предлагане на пазара и предлагането на пазара на растителен репродуктивен материал на територията на Съюза. (4) За растителния репродуктивен материал следва да се даде всеобхватно определение, в което да са включени всички растения, които са способни да произвеждат (включително да възпроизвеждат на всеки един последващ етап на производство) цели растения и са предназначени за това. Поради това в обхвата на настоящия регламент следва да попадат семената, както и растения във всякакви други форми и на всеки един етап на растеж, предназначени и способни да произвеждат цели растения. (5) В обхвата на настоящия регламент следва също да попада растителният репродуктивен материал, използван за производството на селскостопански суровини за промишлени цели, тъй като този материал представлява основен дял в дейността в редица сектори и следва да отговаря на определени стандарти за качество. (6) С цел да се определи обхватът на редица разпоредби от настоящия регламент е необходимо да се дадат определения на понятията „професионален оператор“ и „предлагане на пазара“. По-специално, с оглед на развитието на пазара в сектора, определението за „предлагане на пазара“ следва да бъде възможно най-широкообхватно, за да позволява всички форми на сделки с растителен репродуктивен материал. В това определение следва да бъдат включени inter alia лицата, извършващи продажби чрез договори, сключени от разстояние (напр. по електронен път), и лицата, събиращи базови горски източници. (7) Като се имат предвид потребностите на производителите и изискванията за гъвкавост и пропорционалност, настоящият регламент следва да не се прилага за репродуктивен материал, предназначен единствено за изпитване, за научноизследователски и селекционни цели, за генни банки, организации и мрежи, занимаващи се с обмен и съхранение на генетични ресурси (включително съхранението във ферми или домашни градини), или за репродуктивен материал, използван за размяна в натура между лица, които не са професионални оператори. (8) За производството и предлагането на пазара на растителен репродуктивен материал следва също така да се прилагат Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки[14], Регламент (ЕО) № 338/97 на Съвета от 9 декември 1996 г. относно защитата на видовете от дивата флора и фауна чрез регулиране на търговията с тях[15], Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета[16], Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи[17], Регламент (ЕО) № 1830/2003 на Европейския парламент и на Съвета от 22 септември 2003 г. относно проследяването и етикирането на генетично модифицирани организми и проследяването на храни и фуражи от генетично модифицирани продукти и за изменение на Директива 2001/18/ЕО[18] и Регламент (ЕС) № …/… [до Службата за публикации: моля, вмъкнете номера на Регламента относно защитните мерки срещу вредителите по растенията]. (9) С цел да се гарантира прозрачността и по-добрата ефективност на контрола върху производството и предлагането на пазара на растителен репродуктивен материал професионалните оператори следва да бъдат вписани в регистър. За да се намали обаче административната тежест за професионалните оператори чрез предоставянето на възможност за еднократно вписване в един-единствен регистър, е целесъобразно това да става в обществените регистри, създадени от държавите членки в съответствие с Регламент (ЕС) № …/… (до Службата за публикации: моля, вмъкнете номера на Регламента относно защитните мерки срещу вредителите по растенията). (10) Следва да се въведат основни задължения за професионални оператори, извършващи дейност в областта на производството и предлагането на пазара на растителен репродуктивен материал, за да се гарантира правилното прилагане на настоящия регламент. (11) Натрупаният опит сочи, че надеждността и качеството на предлагания на пазара репродуктивен материал може да са застрашени при липса на възможност за проследяване на несъответстващ на приложимите стандарти репродуктивен материал. Поради това е необходимо да се създаде цялостна система за проследяване, позволяваща изтегляне от пазара или предоставяне на информация на потребителите или на компетентните органи. Поради тази причина съхранението на необходимата информация и документация за прехвърлянето на материал от и към професионалните ползватели следва да е задължително. Въз основа на принципа на пропорционалността това правило не следва да се прилага в случаите, когато доставката е в рамките на предлагане на пазара на дребно. (12) За някои родове и видове растителен репродуктивен материал следва да се прилагат завишени изисквания във връзка с производството и предлагането им на пазара поради нарасналата им значимост в икономически, здравен или екологичен аспект. Тази значимост следва да се определя въз основа производствената площ или стойност на тези родове или видове, броя на професионалните оператори или съдържанието на субстанции, представляващи потенциален риск за здравето или за околната среда. Понастоящем голямата част от въпросите, свързани с тези родове и видове, са нормативно уредени чрез горепосочените директиви. Тези родове и видове следва да бъдат включени в специален списък (наричани по-нататък „включени в списък родове и видове“). (13) С цел да се гарантира прозрачност и да се позволи на потребителите да правят информиран избор растителният репродуктивен материал, принадлежащ към включени в списък родове и видове, следва да се произвежда и предлага на пазара само в предварително определени категории. Тези категории следва да отразяват различните нива на качество и етапи на производство и материалът в тях да носи наименованията „предбазов“, „базов“, „сертифициран“ и „стандартен“. (14) С цел да се гарантира във възможно най-голяма степен наличието на растителен репродуктивен материал и възможността за избор за неговите ползватели професионалните оператори следва по принцип да имат възможност да предлагат на пазара растителен репродуктивен материал, принадлежащ към включени в списък родове или видове, във всяка една от категориите. За да се гарантира обаче продоволствената сигурност в областта на храните и фуражите и за да се постигне висока степен на идентичност, качество и здраве на растителния репродуктивен материал, този материал не следва да се предлага на пазара като стандартен материал, ако разходите по сертификация са пропорционални на така формулираните цели. (15) За растителен репродуктивен материал, принадлежащ към сортове с официално признато описание, както и за хетерогенен материал и материал с нищожен пазарен дял следва да се прилагат минимални изисквания. Поради това такъв материал следва при всички случаи да се произвежда и предлага на пазара само като стандартен материал. (16) С цел да се позволи на ползвателите да правят информиран избор във връзка с идентичността и особените признаци на материала растителен репродуктивен материал, принадлежащ към включени в списък родове и видове, следва да се произвежда и предлага на пазара само ако принадлежи към сортове, вписани в национални регистри на сортовете или в регистъра на сортовете растения в Съюза. (17) С цел да се улесни адаптирането към развитието в областта на селекцията на растенията и към евентуални нови техники следва да се разреши хетерогенен растителен репродуктивен материал, който не отговаря на определението за сорт по смисъла на настоящия регламент, при определени условия да се произвежда или предлага на пазара, без да е необходимо да принадлежи към регистриран сорт и дори ако не отговаря на изискванията във връзка с регистрацията на сортовете, а именно различимост, хомогенност или стабилност, или на изискванията във връзка със задоволителните биологични качества или с устойчивите биологични качества. При регистрацията на такъв материал следва да се отчита приносът му за повишаване на генетичната изменчивост на селскостопанските култури, за увеличаване на базата от генетични ресурси и на биологичното разнообразие в Съюза, както и за устойчивото развитие на селското стопанство и по този начин — за адаптирането към изменението на климата. Методологията при регистрацията следва да обръща особено внимание на тези характерни особености и да се основава на принципа за налагане на възможно най-малко тежест за операторите, желаещи да регистрират такъв материал. Би било целесъобразно и пропорционално от същото изискване да бъдат освободени и подложките, тъй като те имат значителна търговска и практическа стойност за секторите, в които се използват, но често не отговарят на определението за сорт. (18) Следва да се установят правила за сертификацията на растителен репродуктивен материал, както и за дейностите, насочени към проверка на надеждността на сертификацията на последващ етап, за да се гарантира спазването на приложимите изисквания за качество. Тези правила следва да се адаптират към развитието на научно-техническите познания. (19) Изискванията за качество и схемите за сертификация следва да са съобразени с международните препоръки, като правилата и разпоредбите на схемите за сертификация на семена на Организацията за икономическо сътрудничество и развитие (ОИСР), стандартите относно посадъчния материал от картофи на Икономическата комисия за Европа на Организацията на обединените нации (ИКЕ на ООН) и правилата за вземане на проби и изпитване на Международната асоциация за изпитване на семена (ISTA). (20) С оглед на праговете във връзка с наличието на вредители по качеството, определени с Регламент (ЕС) № …/… (до Службата за публикации: моля, вмъкнете номера на регламента относно защитните мерки срещу вредителите по растенията) относно защитните мерки срещу вредителите по растенията[19] е целесъобразно да се установят подробни процедури за инспекция и проверка за провеждане на единна сертификация, удостоверяваща съответствие с изискванията, приети съгласно настоящия регламент и Регламент (ЕС) № …/… (до Службата за публикации: моля, вмъкнете номера на регламента относно защитните мерки срещу вредителите по растенията). (21) С цел да се гарантират в максимална възможна степен чистотата на материала и еднородността на продукцията растителният репродуктивен материал, принадлежащ към включени в списък родове и видове, следва винаги да се оформя в отделни партиди. (22) С оглед на разнообразието на растителния репродуктивен материал професионалните оператори следва да могат да произвеждат и предлагат на пазара растителен репродуктивен материал под формата на отделни растения, опаковки, контейнери или връзки. (23) Следва да бъдат приети правила за етикетирането на растителен репродуктивен материал от включени в списък родове или видове, за да се гарантира съответното идентифициране на материала. За материал от категориите, подлежащи на сертификация, етикетът (наричан по-нататък „официален етикет“) следва да се изработва и поставя от професионални оператори, разполагащи със съответното разрешение, и под официалния надзор на компетентните органи. Независимо от това и поради факта, че е възможно някои професионални оператори да не разполагат с ресурсите, необходими за извършването на дейностите по сертификация и изработване на официални етикети, следва да се да предвиди възможността официалните етикети да се изготвят от компетентните органи по искане на професионалните оператори. (24) С оглед опазването на естествената околна среда в контекста на съхранението на генетичните ресурси е желателно да се допуска смесване на растителен репродуктивен материал, принадлежащ към включени в списък родове или видове, с растителен репродуктивен материал, принадлежащ към невключени в списък родове или видове. Подобни смеси следва да са разрешени само ако съставът им е естествено свързан с определен район. За да се гарантира прозрачност и по-добър контрол във връзка с качеството на посочените смеси, за тяхното производство и предлагане на пазара следва да се изисква разрешение от компетентните органи. (25) Следва да бъдат приети правила за вноса в Съюза на растителен репродуктивен материал от включени в списък родове или видове, като се допуска само внос на растителен репродуктивен материал, отговарящ на същите изисквания във връзка с производството и качеството, на които отговаря материалът, произвеждан и предлаган на пазара в Съюза. (26) За да се гарантира гъвкавост и да се улесни приспособяването на професионалните оператори и пазарите към специфични обстоятелства или да се реагира при временни затруднения при снабдяване, е целесъобразно да се предвидят някои дерогации от общите правила в настоящия регламент. Тези дерогации следва да се предоставят при конкретни условия, за да се избегнат злоупотреби и да се гарантира съблюдаване на общите цели, поставени в настоящия регламент. Дерогациите следва да се отнасят до растителен репродуктивен материал, принадлежащ към сортове, за които е в ход процедура по регистрация, и до растителен репродуктивен материал, който не е окончателно сертифициран или който не е сертифициран като отговарящ на приложимите изисквания за кълняемост. Следва също така да има възможност за приемане на спешни мерки за реакция при наличие на рискове за здравето на хората, животните и растенията и за околната среда. (27) Растителен репродуктивен материал, който се предлага на пазара само в ограничени количества от малки производители („растителен репродуктивен материал с нищожен пазарен дял“), следва да бъде освободен от изискването да принадлежи към регистриран сорт. Тази дерогация е необходима, за да се избегнат излишните пречки пред предлагането на пазара на растителен репродуктивен материал, към който има по-малък търговски интерес, но който е все пак важен за запазване на генетичното разнообразие. Следва обаче да се гарантира, че тази дерогация не се прилага редовно за широк кръг професионални оператори и се използва само от професионални оператори, за които разходите и административната тежест по регистрацията на сорта са непосилни. Това е важно, за да се предотвратят злоупотреби с тази дерогация и да се гарантира прилагането на правилата на настоящия регламент. Поради това материал с нищожен пазарен дял следва да се предлага на пазара само от професионални оператори с малък брой персонал и малък годишен оборот. (28) Желателно е да се организират временни експерименти, за да се търсят усъвършенствани алтернативи на мерките, предприети по отношение на включени в списък родове или видове. При организирането на тези експерименти следва да се вземат предвид промените в техниките, свързани с производството и контрола на растителния репродуктивен материал. (29) Изнасяният за трети държави растителен репродуктивен материал от включени в списък родове или видове следва да е в съответствие с правилата относно растителния репродуктивен материал, произвеждан и предлаган на пазара в Съюза, освен в случаите, когато въпросният материал попада в обхвата на дву- или многостранни споразумения или на правила на трети държави. (30) Следва да се определят основни изисквания за растителен репродуктивен материал, непринадлежащ към включени в списък родове или видове, за да се гарантират минимални стандарти за качество и идентификация при неговото производство и предлагане на пазара. (31) С цел да се гарантира, че за всички сортове е дадена възможност за регистрация и се прилагат общи разпоредби и условия, следва да се установят правила за регистрацията на сортовете, които да се прилагат за сортове от включени в списък родове или видове, както и за сортове от невключени в списък видове. (32) Натрупаният досега опит сочи, че някои селекционери са заинтересовани от възможността да предлагат своите сортове на пазара на цялата територия на Съюза или на по-голямата част от нея. Поради това е целесъобразно на селекционерите да се даде възможност да регистрират сортовете си или в национален регистър на сортовете, или в регистър на сортовете растения в Съюза. Задачата по създаване, публикуване и актуализиране на регистър на сортовете растения в Съюза следва да се възложи на Европейската агенция за сортовете растения (наричана по-нататък „Агенцията“), по-рано наименувана „Служба на Общността за сортовете растения“ и създадена съгласно член 4 от Регламент (ЕО) № 2100/94 на Съвета, която понастоящем отговаря за предоставянето на правна закрила на сортовете растения. Следователно дейностите на Агенцията следва да обхващат всички аспекти на управлението на сортовете растения. (33) По принцип сортовете следва да се регистрират въз основа на официално описание, изготвено от компетентен орган или от Агенцията. За да се намали обаче тежестта за компетентните органи и за Агенцията и да се осигури гъвкавост, е целесъобразно да се предвиди възможност необходимите във връзка с изготвянето на официалното описание сортоизпитвания да се извършват и от заявителите. (34) В допълнение към основните изисквания във връзка с регистрацията следва сортовете, принадлежащи към видове от особено значение за развитието на селското стопанство и градинарството в Съюза, да отговарят и на допълнителни изисквания, за да се осигурят задоволителни и устойчиви биологични или стопански качества. (35) Изискванията, чрез които се гарантират устойчиви биологични качества, следва да се определят на равнището на Съюза, за да се подкрепи устойчивото развитие, да се дадат насоки за селекцията на растенията и да се откликне на потребностите на селекционерите, производителите и потребителите от такова развитие. Изискванията, чрез които се гарантират задоволителни биологични и стопански качества, може да се разработват от държавите членки в съответствие с техните агроклиматични и селскостопански условия. Поради това съответните сортове следва да бъдат вписвани само в националните регистри на сортовете. Изискванията, чрез които се гарантират задоволителни биологични качества, следва да се отнасят до добивите и признаците от значение за качеството. При разработването и прилагането на такива изисквания държавите членки следва да отчитат ограниченията, произтичащи от специфични селскостопански практики на управление. По-специално те надлежно следва да вземат предвид конкретните потребности на биологичното земеделие във връзка с издръжливостта и ниското равнище на използвани ресурси. (36) В рамките на Конвенцията за биологичното разнообразие, по която Съюзът е страна, Съюзът се ангажира да поддържа генетичното разнообразие на култивираните растения и на дивите родственици и да сведе до минимум генетичната ерозия. Този ангажимент допълва приетата от Съюза цел до 2020 г. да се спре загубата на биологично разнообразие. В този контекст следва да се допуска някои сортове да се произвеждат и предлагат на пазара дори да не отговарят на изискванията във връзка с различимостта, хомогенността или стабилността, за да се осигури тяхното съхранение и устойчиво използване, като по този начин да се допринася за устойчивото развитие на селското стопанство и за адаптирането към изменението на климата. Поради това тези сортове следва да се регистрират само въз основа на официално признато описание. (37) Сортовете, регистрирани въз основа на официално признато описание обаче, следва да се произвеждат в район, в който традиционно се отглеждат и към който са адаптирани, за да се гарантира тяхната автентичност и добавената им стойност за съхранението на генетичното разнообразие и опазването на околната среда. Поради това следва те да бъдат вписвани само в националните регистри на сортовете. Поради същата причина тези сортове следва да са били предлагани на пазара и/или събрани напр. в генни банки преди влизането в сила на настоящия регламент или да са били заличени преди повече от пет години от националния регистър на сортовете или регистъра на сортовете растения в Съюза, в случай че са били вписани там въз основа на техническо сортоизпитване с оглед на тяхната различимост, хомогенност и стабилност. (38) Следва да се установят правила относно процедурите за вписване на сортове и клонове в националните регистри на сортовете, за да се осигурят еднакви условия за разглеждането на всички заявки и прозрачна рамка за всички заинтересовани страни. (39) Някои сортове, които са естествено адаптирани към местните или регионалните условия и са застрашени от генетична ерозия или нямат истинска стойност за производството на търговски култури, но са развивани с цел отглеждане при специални условия, вече са признати в националните каталози, листи или регистри съгласно член 3 от Директива 2008/62/ЕО на Комисията от 20 юни 2008 г. уреждаща някои дерогации за признаване на земеделски местни видове и сортове, които са естествено адаптирани към местните и регионалните условия и са заплашени от генетична ерозия, и търговията със семена и посадъчен материал от картофи на тези местни видове и сортове[20] и съгласно член 3, параграф 1 от Директива 2009/145/ЕО на Комисията от 26 ноември 2009 г. за предоставяне на някои дерогации относно признаването на зеленчукови местни видове и сортове, които са традиционно отглеждани в определени местности и райони и са застрашени от генетична ерозия, и на зеленчукови сортове без истинска стойност за производството на търговски култури, но развивани с цел отглеждане при специални условия, както и относно търговията със семена от посочените местни видове и сортове[21]. Тези сортове не се подлагат на пълно техническо сортоизпитване за различимост, хомогенност или стабилност. Поради това е целесъобразно посочените сортове да се вписват директно, без допълнителни формалности, в националните регистри на сортовете като сортове с официално признато описание. (40) Регистъра на сортовете растения в Съюза следва също така да включва всички сортове, вписани в националните регистри на сортовете. По този начин ще се гарантира, че регистърът на сортовете растения в Съюза дава прозрачна възможност за общ поглед върху всички сортове, регистрирани в Съюза. (41) Следва да се приемат правила във връзка с регистрацията на сортове и клонове в регистъра на сортовете растения в Съюза. За целите на съгласуваността следва тези правила да са сходни с правилата относно вписването в националните регистри на сортовете. (42) Компетентните национални органи и Агенцията следва да начисляват такси за обработката на заявките, за проверката им за спазване на формалните изисквания, за техническите сортоизпитвания и за всяка година от периода на валидност на регистрацията. Целта е да се осигурят необходимите ресурси за цялостната система за регистрация на сортовете и да се гарантира, че разходите по функционирането на системата се поемат от основните имащи полза от регистрацията лица. Правилата във връзка с определянето на тези такси следва да установят с настоящия регламент. (43) С цел да се улесни регистрацията на сортове, които служат за борба с генетичната ерозия в Съюза, държавите членки следва да прилагат такси в намален размер за сортовете с официално признато описание и за хетерогенния материал. Този намален размер следва да е достатъчно нисък, за да не представляват таксите възпиращо средство или пречка пред предлагането на пазара на посочените сортове. За да се окаже подкрепа на микропредприятията, следва те да бъдат изцяло освободени от плащането на такси. (44) С цел да бъдат защитени търговските интереси и интелектуалната собственост на професионалните оператори следва резултатите от сортоизпитването и описанието на генеологичните компоненти да се разглеждат като поверителни, при отправено искане за това от страна на селекционера. В интерес на прозрачността всички описания на сортове, вписани в националните регистри на сортовете или в регистъра на сортовете растения в Съюза, следва да бъдат публично оповестени. (45) Горите покриват голяма площ от територията на Съюза и имат социални, икономически, екологични и културни функции. Поради това е необходимо възприемането на специфичен подход и предприемането на специфични действия в зависимост от различните видове гори при отчитане на многообразието на условията, характеризиращи горите на територията на Съюза. (46) Горският репродуктивен материал от дървесните видове и изкуствените хибриди, които са значими за лесовъдството, следва да бъде генетически подходящ за местните условия и с високо качество. Запазването и подобряването на биологичното разнообразие на горите, включително генетичното разнообразие на дърветата, са от съществено значение за устойчивото стопанисване на горите. (47) За горския репродуктивен материал следва да се определят изисквания във връзка с базовите източници, категориите, в които материалът може да се предлага на пазара, партидите, етикетирането и малките опаковки, за да се гарантира прилагането на подходящи стандарти за качество и търговия и да се даде възможност за адаптиране на сектора към развитието на научно-техническите познания. (48) С цел да се осигури гъвкавост и възможност за адаптиране към конкретни обстоятелства следва да се предвидят дерогации, при определени условия, за производството и предлагането на пазара на горски репродуктивен материал. Тези дерогации следва да се отнасят до възможността държавите членки да въвеждат по-строги изисквания, до случаите на временни затруднения при снабдяване, необходимостта от бързо предлагане на пазара на семена, провеждането на временни експерименти и приемането на спешни мерки. (49) С цел да могат да предприемат действия в интерес на съхранението и устойчивото използване на горските генетични ресурси държавите членки следва да могат да приемат по-малко строги изисквания за горски репродуктивен материал, който е естествено адаптиран към местните и регионалните условия и е застрашен от генетична ерозия. (50) Компетентните органи следва да начисляват такси за регистрацията/одобряването на базови горски източници и издаването на основни сертификати за горски материал, добит от регистрирани/одобрени базови горски източници. Целта е да се осигурят необходимите ресурси за сертификацията на горския репродуктивен материал и да се гарантира, че съответните разходи се поемат от основните имащи полза от регистрацията лица. За да се окаже подкрепа на микропредприятията, следва те да бъдат изцяло освободени от плащането на такси Правилата във връзка с тези такси следва да установят с настоящия регламент, тъй като реално касаят производството, регистрацията и предлагането на пазара на горски репродуктивен материал. (51) Необходимо е Регламент (ЕО) № 2100/94 да бъде изменен, за се включи регистрацията на сортове във функциите на Агенцията и да се промени предходното ѝ наименование „Служба на Общността за сортовете растения“. (52) С цел да се гарантира, че приложенията към настоящия регламент са адаптирани към развитието на научно-техническите познания, на Комисията следва да бъде делегирано правомощието да приема актове в съответствие с член 290 от ДФЕС във връзка с изменението на приложенията към настоящия регламент. (53) С цел да не се изостава от техническото и икономическото развитие в сектора на Комисията следва да бъде делегирано правомощието да приема актове в съответствие с член 290 от ДФЕС във връзка с включването в списък на родове или видове, растителен репродуктивен материал от които не може да се предлага на пазара като стандартен материал. (54) С цел да не се изостава от техническото и икономическото развитие в сектора на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на растителния репродуктивен материал, който може да се произвежда и предлага на пазара дори да не принадлежи към регистриран сорт, и с изискванията във връзка с неговото производство и предлагане на пазара. (55) С цел да се гарантира, че растителният репродуктивен материал, принадлежащ към включени в списък родове или видове, и определени видове горски репродуктивен материал отговарят на възможно най-високи изисквания за идентичност, качество и здравно състояние, съобразно признаците на съответните родове, видове или категории, на Комисията следва да бъде делегирано правомощието да приема актове в съответствие с член 290 от ДФЕС във връзка с приемането на изисквания по отношение на производството и качеството и на схеми за сертификация за тези родове или видове, както и във връзка с приемането на изисквания по отношение на качеството при предлагане на пазара на някои части от растения и на определен посадъчен материал от видове и изкуствени хибриди от горски репродуктивен материал. (56) С цел да се гарантира, че растителният репродуктивен материал се предлага на пазара при условия, съобразени със специфичните признаци на конкретните родове или видове, към които принадлежи, на Комисията следва да бъде делегирано правомощието да приема актове в съответствие с член 290 от ДФЕС във връзка с максималния размер, състава и идентификацията на партидите, както и с изискванията по отношение на малките опаковки, от растителен репродуктивен материал, принадлежащ към конкретни родове или видове. (57) С цел да се адаптират правилата относно официалните етикети и етикетите на оператора към признаците на определени видове растителен репродуктивен материал на Комисията следва да бъде делегирано правомощието да приема актове в съответствие с член 290 от ДФЕС във връзка с установяването на допълнителни правила относно етикета за конкретни категории и други групи растителен репродуктивен материал, обозначенията във връзка с номера на етикета, обозначенията за поколенията предбазов, базов, сертифицирани и стандартен материал, обозначенията за сортотиповете, включително за вътревидовите или междувидовите хибриди, обозначението за подразделения в рамките на категориите, отговарящи на различни условия, обозначението — в случай на смеси — за тегловния процент на различните компоненти, представени по видове и при целесъобразност, по сорт, и обозначенията за предназначението на материала. (58) С цел да се гарантира, че професионалните оператори разполагат с капацитет да извършват правилно надеждна сертификация на въпросния растителен репродуктивен материал на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на по-подробни изисквания относно квалификацията на професионалните оператори и на инспекторите, на които може да е поверено извършването на дейностите по сертификация, годността на помещенията и наличието на специфичното оборудване, предназначено за използване от професионалните оператори и лабораториите. (59) С цел да се гарантира използването на актуализирани стандарти при официалния надзор на извършваната от професионалните оператори сертификация, съобразно признаците на конкретните родове или видове, на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на по-подробни изисквания относно начина, по който компетентните органи трябва да извършват надзор при сертификацията. (60) С цел да се гарантира използването на актуализирани стандарти на етапа след сертификацията съобразно признаците на конкретните родове или видове на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на изискванията по отношение на процента на пробите, които да бъдат подложени на изпитване, и на процедурите по изпитване. (61) С цел да се гарантира, че смеси от растителен репродуктивен материал се произвеждат и предлагат на пазара при спазване на подходящите изисквания за качество за отделните родове и видове и за да се гарантира, че ползвателите правят информиран избор, на Комисията следва да бъде делегирано правомощието да приема актове в съответствие с член 290 от ДФЕС във връзка с приемането на правила относно производството и предлагането на пазара на смеси от растителен репродуктивен материал, принадлежащ към различни родове или видове, включени в списъка в приложение I, или към различни сортове на тези родове или видове, и във връзка с приемането на правила относно смеси от растителен репродуктивен материал, принадлежащ към родове или видове, включени в списъка в приложение I, и растителен репродуктивен материал, принадлежащ към родове или видове, невключени в списъка в приложение I. (62) С цел да се гарантира, че растителен репродуктивен материал от сортове, за които е в ход процедура по регистрация, се предлага на пазара по прозрачен начин и само в ограничен мащаб на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на изисквания по отношение на етикетирането на опаковките и максималните разрешени количества, които може да се предлагат на пазара, за конкретни родове или видове. (63) С цел да се гарантира, че материал с нищожен пазарен дял се предлага на пазара по прозрачен начин и при определени ограничения на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на максималния размер на опаковките, контейнерите или връзките, както и с определянето на изисквания по отношение на проследимостта, партидите и етикетирането на въпросния материал с нищожен пазарен дял. (64) Важно е да се осигури възможност растителен репродуктивен материал, който не е окончателно сертифициран, и семена, за които не е потвърдено, че отговарят на изискванията за кълняемост, да се произвеждат и предлагат на пазара при определени условия. Поради това на Комисията следва да бъде делегирано правомощието да приема актове в съответствие с член 290 от ДФЕС във връзка с определянето за растителния репродуктивен материал на специални правила относно опаковките, контейнерите и връзките, правила относно малките опаковки и контейнери, начините на етикетиране на този материал, срока, за който такива семена може да бъдат предлагани на пазара и съдържанието на предварителните доклади за анализ на кълняемостта. (65) Важно е да се гарантира, че внасяният от трети държави растителен репродуктивен материал отговаря на изискванията на настоящия регламент. Поради това на Комисията следва да бъде делегирано правомощието да приема актове в съответствие с член 290 от ДФЕС във връзка с вземането на решение дали растителен репродуктивен материал от конкретни родове, видове или категории, произведен в трета държава или в конкретни райони на трета държава, отговаря на изисквания, еквивалентни на прилаганите по отношение на растителен репродуктивен материал, произвеждан и предлаган на пазара в Съюза. (66) Важно е да се гарантира, че производството и предлагането на пазара на растителен репродуктивен материал от конкретни родове или видове съответстват на повишените изисквания на обществото по отношение на селскостопанските добиви и признаците от значение за качеството на въпросния материал с оглед на неговата обработка. С цел да не се изостава от техническото и икономическото развитие в сектора на Комисията следва да бъде делегирано правомощието да приема актове в съответствие с член 290 от ДФЕС във връзка с включването в списък на родове или видове от особено значение за доброто и устойчиво развитие на селското стопанство в Съюза. (67) С цел да се гарантира използването на актуализирани стандарти при регистрацията на сортове съобразно признаците на родовете или видовете от особено значение за устойчивото развитие на селското стопанство в Съюза на Комисията следва да бъде делегирано правомощието да приема актове в съответствие с член 290 от ДФЕС във връзка с установяването на правила за регистрацията на тези родове или видове във връзка с устойчивостта по отношение на вредители, занижената необходимост от използване на специфични ресурси, намаленото съдържание на нежелани субстанции и повишената адаптация към различна агроклиматична среда. (68) С цел да се гарантира използването на актуализирани условия във връзка с критериите за определяне дали наименованията на сортовете са подходящи в конкретни случаи на Комисията следва да бъде делегирано правомощието да приема актове в съответствие с член 290 от ДФЕС във връзка с установяването на правила относно връзката на наименованията с търговски марки, връзката им с географски указания или наименования за произход за селскостопански продукти, писменото съгласие на притежателите на по-ранни права за премахване на пречките дадено наименование да се приеме за подходящо, конкретните критерии, чрез които да се определи дали едно наименование е заблуждаващо или объркващо, и използването на наименование под формата на код. (69) Важно е да се гарантира, че растителен репродуктивен материал, принадлежащ към клонове, може да се произвежда и предлага на пазара само ако отговаря на конкретни изисквания за качество и здравно състояние, и ако принадлежи към родове или видове, които имат особена стойност за конкретни сектори на пазара. Поради това на Комисията следва да бъде делегирано правомощието да приема актове в съответствие с член 290 от ДФЕС във връзка с приемането на изисквания за качество и здравно състояние за клоновете, принадлежащи към конкретни родове или видове, и във връзка с включването в списък на родове или видове, към които клоновете трябва да принадлежат, за да бъдат предлагани на пазара. (70) С цел да се гарантира, че информацията, предоставяна в заявките за регистрация на сортове, постоянно се актуализира спрямо развитието в сектора и е съобразена с конкретните признаци на сортовете, принадлежащи към посочените родове или видове, на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на допълнителни елементи, които да фигурират в заявката за конкретни родове или видове. (71) С цел да се гарантира използването на актуализирани стандарти при одитите, извършвани от Агенцията и компетентните органи, на помещенията за технически сортоизпитвания и на организацията на тези сортоизпитвания, на Комисията следва да бъде делегирано правомощието да приема актове в съответствие с член 290 от ДФЕС във връзка с установяването на правила относно тези одити. (72) С цел да се гарантира използването на актуализирани стандарти при техническите сортоизпитвания на Комисията следва да бъде делегирано правомощието да приема актове в съответствие с член 290 от ДФЕС във връзка с установяването на правила относно задълженията за квалификация и обучение на служителите на компетентните органи или на заявителите, оборудването, необходимо за извършване на техническо сортоизпитване, изготвянето на сравнителни сортови колекции, създаването на системи за управление на качеството и провеждането на полски опити и лабораторни изследвания за конкретни родове или видове. (73) С цел да се гарантира, че размерът на таксите, които заявителите заплащат за вписването на сорт в регистъра на сортовете растения в Съюза, е пропорционален, справедлив и актуализиран, на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на размера на таксите, заплащани от заявителя. (74) С цел да се гарантира пълнотата на предоставяната информация за конкретни категории или видове горски репродуктивен материал на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на условията, при които етикетът на оператора се допълва от друг документ, изготвен от професионалния оператор. (75) С цел да се избегнат рискове във връзка с качеството и здравното състояние на съответния горски репродуктивен материал на Комисията следва да бъде делегирано правомощието да приема актове в съответствие с член 290 от ДФЕС във връзка с допълването на изискванията, определени в настоящия регламент по отношение на клоновете и клоновите колекции, чрез определяне на максималния брой години или максималния брой индивиди, за които следва да е валидно одобрението на клонове или клонови колекции. (76) С цел да се гарантира, че изключването на малки количества от семена от горски репродуктивен материал от изискванията за предоставяне на информация относно кълняемостта или жизнеността се прилага по пропорционален начин, на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на максималните количества на посочените малки количества за конкретните видове горски репродуктивен материал. (77) С цел да се гарантира, че разходните елементи на таксите, начислявани от компетентните органи за регистрацията на одобрени базови горски източници и издаването на основни сертификати, са съобразени с извършваната работа и са актуализирани, на Комисията следва да бъде делегирано правомощието да приема актове в съответствие с член 290 от ДФЕС във връзка с определянето на тези разходни елементи. (78) От особена важност е по време на подготвителната си работа за приемането на делегираните актове Комисията да проведе подходящи консултации, включително на експертно равнище. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и Съвета. (79) На Комисията следва да бъдат предоставени изпълнителни правомощия с цел да се гарантира наличието на еднакви условия за изпълнението на разпоредбите на настоящия регламент по отношение на: а) оправомощаването на държавите членки да приемат по-строги изисквания в сравнение с изискванията, приети съгласно настоящия регламент по отношение на растителен репродуктивен материал от включени в списък родове или видове, и горски репродуктивен материал от включени в списък видове или изкуствени хибриди; б) приемането на спешни мерки; в) оправомощаването на държавите членки да позволяват за максимален срок от една година производството и предлагането на пазара на растителен репродуктивен материал, принадлежащ към сорт, който все още не е вписан в национален регистър на сортовете или в регистъра на сортовете растения в Съюза; г) оправомощаването на държавите членки да позволяват за максимален срок от една година предлагането на пазара на растителен репродуктивен материал от включени в списък родове или видове и отговарящ на по-ниски изисквания за качество от изискванията, приети съгласно настоящия регламент; д) организирането на временни експерименти; е) формàта на националните регистри на сортовете и на регистъра на сортовете растения в Съюза; ж) формàта на заявката за регистрация на сортове; з) реда и условията за подаване на уведомления във връзка с регистрацията на сортове; и) формата на националните списъци на горски репродуктивен материал; й) формàта на уведомяване за включването на горски репродуктивен материал в националния списък; и к) формàта на основните сертификати за горски репродуктивен материал. (80) Тези изпълнителни правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията. (81) С настоящия регламент се зачитат основните права и се съблюдават принципите, признати по-специално с Хартата на основните права на Европейския съюз, а именно зачитането на личния и семейния живот, правото на собственост, защитата на личните данни, свободата на стопанската инициатива и свободата на изкуствата и науките. Настоящият регламент следва да се прилага от държавите членки в съответствие с тези права и принципи. (82) Тъй като целта на настоящия регламент, а именно установяване на правила във връзка с производството и предлагането на пазара на растителен репродуктивен материал, за да се гарантира качеството на материала и възможността ползвателите да правят информиран избор, не може да бъде постигната в достатъчна степен от държавите членки и следователно поради своето въздействие, сложност, трансграничен и международен характер може да бъде постигната по-добре на равнището на Съюза, Съюзът може да приеме мерки в съответствие с принципа на субсидиарност, установен в член 5 от Договора за Европейския съюз. В съответствие с принципа на пропорционалност, установен в същия член, настоящият регламент не надхвърля необходимото за постигането на тази цел, ПРИЕХА НАСТОЯЩИЯ РЕГЛАМЕНТ: ЧАСТ І ОБЩИ РАЗПОРЕДБИ Член 1 Приложно поле С настоящия регламент се установяват правилата относно: a) производството с оглед предлагане на пазара на растителен репродуктивен материал; и б) предлагането на пазара на растителен репродуктивен материал. Член 2 Изключения Настоящият регламент не се прилага за растителен репродуктивен материал: a) предназначен единствено за изпитване или за научни цели; б) предназначен единствено за селекционна дейност; в) предназначен единствено за генни банки, организации и мрежи за съхранение на генетичните ресурси или лица, принадлежащи към тези организации или мрежи, и поддържан от тях; г) използван за размяна в натура между лица, които не са професионални оператори. Член 3 Определения За целите на настоящия регламент се прилагат следните определения: (1) „растения“ означава растения съгласно определението в член 2, точка 1 от Регламент (ЕС) № …/… (до Службата за публикации: моля, вмъкнете номера на регламента относно защитните мерки срещу вредителите по растенията) относно защитните мерки срещу вредители по растенията; (2) „растителен репродуктивен материал“ означава растение (или растения), годно или предназначено за производството на цели растения; (3) „майчино растение“ означава идентифицирано растение, от което е взет растителен репродуктивен материал за възпроизвеждане на нови растения; (4) „поколение“ означава група от растения, съставляващи едно стъпало в наследствената линия на растенията; (5) „предлагане на пазара“ означава притежаване с цел продажба в рамките на Съюза, включително предлагане за продажба или всяка друга форма на прехвърляне, както и продажба, разпространение, внос в Съюза и износ от него и други форми на прехвърляне, безвъзмездно или възмездно; (6) „професионален оператор“ означава физическо или юридическо лице, което осъществява по професия най-малко една от следните дейности във връзка с растителния репродуктивен материал: a) производство; б) селекция; в) сортоподдържане; г) предоставяне на услуги; д) съхраняване, включително складиране; и е) предлагане на пазара. (7) „компетентни органи“ означава компетентните органи съгласно определението в член 2, точка 5 от Регламент (ЕС) № …/….; [до Службата за публикации: моля, вмъкнете номера на Регламента относно официалния контрол]; (8) „генетично модифициран организъм“ означава генетично модифициран организъм съгласно определението в член 2, параграф 2 от Директива 2001/18/ЕО; (9) „горски репродуктивен материал“ означава растителен репродуктивен материал, предназначен за лесовъдски цели; (10) „партида“ означава единица растителен репродуктивен материал, която може да бъде идентифицирана чрез еднородността на своя състав и произход. Член 4 Свободно движение Растителният репродуктивен материал не подлежи на ограничения във връзка с производството и предлагането му на пазара, различни от ограниченията, установени в настоящия регламент, в Директива 94/62/ЕО, Регламент (ЕО) № 338/97, Директива 2001/18/ЕО, Регламент (ЕО) № 1829/2003, Регламент (ЕО) № 1830/2003, Регламент (ЕС) № [до Службата за публикации: моля, вмъкнете номера на Регламента относно защитните мерки срещу вредителите по растенията] и в законодателството на Съюза, ограничаващо производството или предлагането на пазара на инвазивни чуждоземни видове. ЧАСТ ІІ ПРОФЕСИОНАЛНИ ОПЕРАТОРИ Член 5 Регистри на професионалните оператори Професионалните оператори се вписват в регистрите, посочени в член 61 от Регламент (ЕС) № …/… (до Службата за публикации: моля, вмъкнете номера на Регламента относно защитните мерки срещу вредителите по растенията), в съответствие с разпоредбите на член 62 от посочения регламент. Член 6 Общи отговорности на професионалните оператори Професионалните оператори гарантират, че растителният репродуктивен материал, произвеждан и предлаган на пазара на тяхна отговорност, отговаря на изискванията, определени в настоящия регламент. Член 7 Специални отговорности на професионалните оператори, произвеждащи растителен репродуктивен материал Професионалните оператори, произвеждащи растителен репродуктивен материал: a) са на разположение лично или чрез определено от тях лице за осъществяване на връзка с компетентните органи с цел улесняване на официалния контрол; б) установяват и наблюдават критичните точки в процеса на производство или на предлагане на пазара, които може да повлияят върху качеството на растителния репродуктивен материал; в) водят документация за наблюдението на критичните точки, посочено в буква б), която да бъде на разположение за преглед при поискване от компетентните органи; г) гарантират, че партидите могат да бъдат идентифицирани поотделно; д) поддържат актуализирана информация за помещенията и другите места, използвани за производството на растителен репродуктивен материал; е) гарантират, че на компетентните органи се осигурява достъп до помещенията за производство, включително до помещенията и полетата на трети страни по договори, и до документацията от наблюдението и всички свързани документи; ж) предприемат мерки по целесъобразност за поддържането на идентичността на растителния репродуктивен материал в съответствие с приложимите разпоредби на настоящия регламент; з) при поискване предоставят на компетентните органи всички договори с трети страни. Член 8 Проследимост 1. Професионалните оператори осигуряват проследимост на растителния репродуктивен материал на всички етапи на производство и предлагане на пазара. 2. За целите на параграф 1 професионалните оператори съхраняват информация, чрез която да могат да идентифицират професионалните оператори, които са им доставили растителен репродуктивен материал, и съответния материал. При поискване те предоставят тази информация на компетентните органи. 3. За целите на параграф 1 професионалните оператори съхраняват информация, чрез която да могат да идентифицират лицата, на които са доставили растителен репродуктивен материал, и съответния материал, освен когато този материал е доставен на дребно. При поискване те предоставят тази информация на компетентните органи. 4. В случая на растителен репродуктивен материал, различен от горски репродуктивен материал, професионалните оператори водят документация за посочения в параграфи 2 и 3 растителен репродуктивен материал в продължение на три години след доставянето на този материал на или от тях. За горски репродуктивен материал съответният период е десет години. ЧАСТ III РАСТИТЕЛЕН РЕПРОДУКТИВЕН МАТЕРИАЛ, РАЗЛИЧЕН ОТ ГОРСКИ РЕПРОДУКТИВЕН МАТЕРИАЛ ДЯЛ I Общи разпоредби Член 9 Приложно поле Настоящата част се прилага за производството с оглед предлагане на пазара и за предлагането на пазара на растителен репродуктивен материал, различен от горски репродуктивен материал. Член 10 Определения За целите на настоящата част се прилагат следните определения: (1) „сорт“ означава съвкупност от растения в рамките на един ботанически таксон от най-ниския известен ранг, която отговаря на следните изисквания: a) определя се чрез изявата на признаците, произтичащи от даден генотип или дадена комбинация от генотипове; б) различава се от всяка друга съвкупност от растения чрез изявата на най-малко един от признаците, посочени в буква а); и в) разглежда се като единица с оглед на способността да се размножава в непроменен вид; (2) „официално описание“ означава описание на сорт, което е изготвено от компетентен орган, включва характерните признаци на сорта и позволява идентифицирането му чрез сортоизпитване за различимост, хомогенност и стабилност; (3) „официално признато описание“ означава описание на сорт, което е признато от компетентен орган, включва характерните признаци на сорта, позволява идентифицирането му и е изготвено по начин, различен от сортоизпитване за различимост, хомогенност и стабилност, съгласно правилата, приложими към момента на регистрация на сорта в съответствие с член 79; (4) „клон“ означава отделен потомък, произхождащ от друго растение чрез вегетативно размножаване и генетично идентичен с него; (5) „сортоподдържане“ означава действията, с които се осигурява постоянното съответствие на даден сорт с неговото описание; (6) „предбазов материал“ означава растителен репродуктивен материал на първия етап от производството и предназначен за производството на други категории растителен репродуктивен материал; (7) „базов материал“ означава растителен репродуктивен материал, произведен от предбазов материал и предназначен за производството на сертифициран материал; (8) „сертифициран материал“ означава растителен репродуктивен материал, произведен от предбазов или базов материал; (9) „стандартен материал“ означава растителен репродуктивен материал, различен от предбазов, базов или сертифициран материал; (10) „категория“ означава предбазов материал, базов материал, сертифициран материал или стандартен материал. ДЯЛ II Производство и предлагане на пазара на растителен репродуктивен материал, принадлежащ към родове и видове, включени в списъка в приложение І ГЛАВА I Уводни разпоредби Член 11 Приложно поле 1. Настоящият дял се прилага по отношение на производството и предлагането на пазара на растителен репродуктивен материал, принадлежащ към родове и видове, които отговарят на един или повече от следните критерии: a) заемат значителна производствена площ; б) имат значителна производствена стойност; в) произвеждани са или са предлагани на пазара от значителен брой професионални оператори в Съюза; г) съдържат субстанции, за които — при всички видове употреба или при конкретна употреба — трябва да се прилагат конкретни правила във връзка със защитата на здравето на хората и животните и опазването на околната среда. 2. Посочените в параграф 1 родове и видове са включени в списъка в приложение І. 3. На Комисията се предоставя правомощието да приема делегирани актове в съответствие с член 140 за изменение на приложение І с цел адаптирането му към развитието на научно-техническите познания и икономическите данни. 4. Настоящият дял се прилага и по отношение на подложки и други части на растенията (заедно наричани по-нататък „подложки“), принадлежащи към родове или видове, които не са включени в списъка в приложение І, ако върху тях е присаден материал от някой от родовете или видовете, включени в списъка в приложение І, или от техни хибриди. Член 12 Категории растителен репродуктивен материал 1. Растителен репродуктивен материал може да се произвежда и предлага на пазара само в една от следните категории: a) предбазов материал; б) базов материал, в) сертифициран материал, г) стандартен материал. 2. Растителен репродуктивен материал не може да се произвежда и предлага на пазара като стандартен материал, ако принадлежи към родове или видове, за които разходите и дейностите по сертификация, необходими за производството и предлагането на пазара на растителен репродуктивен материал като предбазов, базов и сертифициран материал, са пропорционални на: a) целта за гарантиране на продоволствената сигурност във връзка с храните и фуражите; и б) постигането, вследствие на изпълнението на изискванията за предбазов, базов и сертифициран материал, на ниво на идентичност, здравно състояние и качество на растителния репродуктивен материал, което е по-високо в сравнение с нивото при стандартния материал. 3. На Комисията се предоставя правомощието да приема делегирани актове в съответствие с член 140 за изготвяне на списък на родовете или видовете, растителен репродуктивен материал от които не може да бъде предлаган на пазара като стандартен материал съгласно посоченото в параграф 2. 4. Чрез дерогация от параграфи 2 и 3 растителен репродуктивен материал се произвежда и предлага на пазара като стандартен материал само ако за него е приложимо едно или няколко от следните условия: a) принадлежи към сорт, за който има официално признато описание; б) представлява хетерогенен материал по смисъла на член 14, параграф 3; в) представлява материал с нищожен пазарен дял по смисъла на член 36, параграф 1. ГЛАВА ІІ Изисквания във връзка с производството и предлагането на пазара Раздел 1 Списък на изискванията Член 13 Производство и предлагане на пазара на предбазов, базов, сертифициран и стандартен материал 1. Растителният репродуктивен материал, произвеждан и предлаган на пазара, отговаря на: a) изискванията за регистрация, определени в раздел 2; б) изискванията във връзка с производството и качеството, определени в раздел 3 за съответната категория; в) изискванията във връзка със заготовката, определени в раздел 4; г) изискванията във връзка с идентификацията и — когато е приложимо — сертификацията, определени в раздел 5. 2. Параграф 1, буква б) не се прилага за изискванията във връзка с производството на растителния репродуктивен материал, посочен в член 14, параграф 3 и член 36. Член 14 Изискване за принадлежност към регистрирани сортове 1. Растителен репродуктивен материал може да се произвежда и предлага на пазара само ако принадлежи към сорт, вписан в национален регистър на сортовете, посочен в член 51, или в регистъра на сортовете растения в Съюза, посочен в член 52. 2. Чрез дерогация от параграф 1 от настоящия член подложки може да се произвеждат и предлагат на пазара и ако не принадлежат към сорт, вписан в национален регистър на сортовете или в регистъра на сортовете растения в Съюза. 3. На Комисията се предоставя правомощието да приема делегирани актове в съответствие с член 140 за определяне на това, че — чрез дерогация от параграф 1 от настоящия член — растителен репродуктивен материал може да се произвежда и предлага на пазара и ако не принадлежи към определен сорт по смисъла на член 10, точка 1 (наричан по-нататък „хетерогенен материал“) и не отговаря на изискванията за различимост, хомогенност и стабилност съгласно определеното в членове 60, 61 и 62 и за задоволителни биологични и/или стопански качества или устойчиви биологични и/или стопански качества съгласно определеното в членове 58 и 59. С тези делегирани актове за хетерогенния материал може да се определят един или повече от следните елементи: a) правилата относно етикетирането и опаковането; б) правилата във връзка с описанието на материала, включително селекционните методи и използвания родителски материал, описанието на схемата за производство на растителния репродуктивен материал и наличието на стандартни образци; в) правилата във връзка с информацията и образците от продукцията, които професионалните оператори трябва да съхраняват, и сортоподдържането на материала; г) създаването от страна на компетентните органи на регистри за хетерогенния материал, редът и начинът на вписване в регистрите и съдържанието на тези регистри; д) определянето на таксите, както и на разходните елементи за изчислението на тези такси във връзка с вписването на хетерогенния материал в регистрите по буква г), така че да се гарантира, че таксата не представлява пречка пред регистрацията на съответния хетерогенен материал. Тези делегирани актове се приемат до [до Службата за публикации: моля, вмъкнете датата на начало на прилагане на настоящия регламент…]. Те може да се приемат за конкретни родове или видове. Член 15 Изискване за принадлежност към регистрирани клонове Растителен репродуктивен материал, който принадлежи към клон, може да се произвежда и предлага на пазара само ако този клон е вписан в национален регистър на сортовете, посочен в член 51, или в регистъра на сортовете растения в Съюза, посочен в член 52. Раздел 2 Изисквания във връзка с производството и качеството Член 16 Изисквания във връзка с производството и качеството на растителния репродуктивен материал 1. Растителният репродуктивен материал се произвежда в съответствие с изискванията във връзка с производството, определени в приложение ІІ, част А, и се предлага на пазара само ако отговаря на изискванията във връзка с качеството, определени в приложение ІІ, част Б. 2. На Комисията се предоставя правомощието да приема делегирани актове в съответствие с член 140 за допълване на изискванията, посочени в параграф 1. По целесъобразност с тези делегирани актове може да се уточняват изискванията, определени в приложение ІІ, част Г. 3 В тези делегирани актове се вземат предвид съответните препоръки по международни научно-технически стандарти: a) правилата и разпоредбите на схемите за сертификация на семена на Организацията за икономическо сътрудничество и развитие (наричана по-нататък „ОИСР“); б) стандартите относно посадъчния материал от картофи на Икономическата комисия за Европа на Организацията на обединените нации (наричана по-нататък „ИКЕ на ООН“); в) правилата за вземане на проби и изпитване на Международната асоциация за изпитване на семена (наричана по-нататък „ISTA“); и г) правилата на Европейската и средиземноморска организация за растителна защита (EPPO). 4. На Комисията се предоставя правомощието да приема делегирани актове в съответствие с член 140 за изменение на приложение ІІ, част А и част Б с цел адаптирането им към развитието на научно-техническите познания. Раздел 3 Изисквания във връзка със заготовката Член 17 Партиди 1. Растителният репродуктивен материал се предлага на пазара на партиди. Тези партиди са достатъчно еднородни и идентифицирани като различими от други партиди растителен репродуктивен материал. 2. По време на обработване, опаковане, съхраняване, транспортиране или при доставка се допуска обединяване на партиди растителен репродуктивен материал с различен произход в една партида. В такъв случай професионалният оператор води документация, в която вписва данните за произхода на отделните компоненти на новата партида. 3. По време на обработване, опаковане, съхраняване, транспортиране или при доставка се допуска разделяне на партиди растителен репродуктивен материал на две или повече партиди. В такъв случай професионалният оператор води документация във връзка с произхода на новите партиди. 4. На Комисията се предоставя правомощието да приема делегирани актове в съответствие с член 140 за определяне на допълнителни правила за конкретни родове или видове във връзка с един или повече от следните елементи: a) максималния размер на партидите — с цел гарантиране еднородността на въпросния растителен репродуктивен материал; б) състава на партидите — с цел гарантиране поддържането на идентичността на въпросния растителен репродуктивен материал; в) идентификацията на партидите — с цел гарантиране проследимостта на въпросния растителен репродуктивен материал. Член 18 Опаковки, контейнери и връзки, и правила относно малки опаковки и контейнери 1. Растителният репродуктивен материал се предлага на пазара като отделни растения или в опаковки, контейнери или връзки. 2. Опаковките и контейнерите се затварят така, че да не може да бъдат отворени, без системата за затваряне да бъде повредена, а в случая на опаковки — без на опаковката да има следи от манипулиране. 3. Връзките се оформят така, че да не може растителният материал във връзката да бъде разделен, без това да доведе до нарушаване на целостта на използвания за връзване материал или материали. 4. На Комисията се предоставя правомощието да приема делегирани актове в съответствие с член 140 за определяне на правила за конкретни родове или видове относно един или повече от следните елементи: a) затварянето, включително пломбиране или повторно пломбиране, на опаковки, контейнери или връзки, за да се гарантира идентичността на съответния растителен репродуктивен материал и да се предотврати неконтролирано смесване на партиди; б) въвеждането на изискване растителен репродуктивен материал да се предлага на пазара единствено в опаковки, контейнери или връзки, за да се улесни проследимостта на съответните партиди. 5. На Комисията се предоставя правомощието да приема делегирани актове в съответствие с член 140 за определяне на специални правила за производството и предлагането на пазара на конкретни родове или видове в малки опаковки, контейнери или връзки. Тези правила може да се отнасят до един или повече от следните елементи: a) максималния размер и обем на малките опаковки, контейнери или връзки; б) цвета и съдържанието на етикетите и начините на етикетиране на малките опаковки, контейнери или връзки; в) проверката на малките опаковки, контейнери или връзки и на съдържащия се в тях растителен репродуктивен материал; г) затварянето на малките опаковки. Раздел 4 ИЗИСКВАНИЯ ВЪВ ВРЪЗКА СЪС СЕРТИФИКАЦИЯТА, ИДЕНТ